Papersnake/gushiwen huggingface dataset:
和仇雄川幽居十咏 其八 养花
任环（明代）

种筠酬彩凤，栽树养甘棠。更欲葵心吐，山居镇日忙。
重次林守韵并阑臞轩二首
刘克庄（宋代）

禁中前欲唤公归，读轼文章每叹奇。
玉节不烦熬雪海，金芝元合产铜池。
愈郊各洗饥寒语，甫白曾为汗漫期。
上尽青云记回首，某丘某水钓游时。
昭君怨·梅花
郑域（宋代）

道是花来春未。道是雪来香异。竹外一枝斜。野人家。
冷落竹篱茅舍。富贵玉堂琼榭。两地不同栽。一般开。
就舜谐觅石
邹浩（宋代）

数峰寂寂卧苍苔，醉眼何曾略为开。乞与茅檐淡相对，要令云雨出山来。
惠安有三岐麦六岐稷士民赋诗赠奉答
叶春及（明代）

几回春雨祝年丰，共说三岐陇麦同。千载惭吾非汉吏，七闽斯地有唐风。

人家废井黄巾后，海岸飞沙白苇中。击壤自须歌帝力，满车谁敢窃天功。
寄洞庭王子正
张雨（元代）

洞庭山似簇，银阙翠芙蓉。安得沧浪子，同寻缥缈峰。

鱼龙随水落，橘柚待霜浓。未必桃源似，云帆蹑去踪。
邵郎中姑苏园亭
梅尧臣（宋代）

公爱乐天池上篇，买池十亩皆种莲。
薄城万竿竹{左女右便}娟，藤缆系桥青板船。
折腰大菱不直，鵁鶄鸂鶒沙际眠。
水从太湖根底穿，月出洞庭山上圆。
公归与客相留连，秋风鹤唳春杜鹃。
班鲈斫脍红缕鲜，紫豉煮莼香味全。
我思白傅在三川，吴船虽有吴馔偏。
当时九老各华颠，裴令来过吟复联。
至今怪石存旧镌，七叶树荫黄金田。
羡公有小胜昔贤，高门通车千万年。
客有自渠州来说常谏议使君故事，怅然成咏
羊士谔（唐代）

才子长沙暂左迁，能将意气慰当年。

至今犹有东山妓，长使歌诗被管弦。
谒辛化光
范纯仁（宋代）

浓阴结秋意，疏林啸松声。时节感壮怀，挈酒慰友生。

友生冰玉士，节行映古清。十五簪儒冠，四十无华缨。

家贫道弥富，身困誉益荣。殷勤数宾侣，足趋颜巷轻。

高斋面幽圃，脩筠拥轩楹。班班寒露丛，竟吐篱下英。

食具简且洁，盘蔬亦晶明。饮适言笑和，至乐不乱情。

郁然兰芷芬，薰灼通心诚。因嗟朝市间，利欲空自兵。
次韵王醇甫藏秃笔三首 其二
项安世（宋代）

黑头期汝作东亭，短发愁予对杜陵。髡者此时今守积，颖乎平日尔诚能。

屡题秀句文如凤，几注仙经细似蝇。可是诗人偏爱惜，诗人双鬓渐成僧。
启明轩次朗上人韵
释德洪（宋代）

澄滓动精色，开轩万象分。光无回避处，眼自覆藏君。

霞缕萦经轴，烟丝减篆文。个中无膡语，题目是先闻。
满庭芳·万恶心除
刘处玄（宋代）

万恶心除，千思意泯，自然罪病消亡。寸灵念道，动静两俱忘。清消如庞似许，任云水、到处为乡。仙家好，茅斋幽阒，胜似住高堂。无忙。看古教，顿明至理，上运三光。也不须昼夜，数墨寻行。养就真铅真汞，蜕形去、天地难量。碧霄外，大罗归去，重礼马丹阳。
强同年次子挽诗二首
陈造（宋代）

弱岁不好弄，俯窥同队鱼。
开编便头角，诸老办吹嘘。
囊锦馀诗草，悲风忽輤车。
人今埋玉恨，清泪洒衣裾。
科目举人语
佚名（唐代）

未见王窦，徒劳漫走。
早发
李绅（唐代）

沙洲月落宿禽惊，潮起风微晓雾生。黄鹤浪明知上信，

黑龙山暗避前程。火旗似辨吴门戍，水驿遥迷楚塞城。

萧索更看江叶下，两乡俱是宦游情。
浊酒
陶安（明代）

浊醪杯面涨桃花，雪后阳春满一槎。醉里若逢年少日，更攀北斗酌流霞。
答潘尼诗
傅咸（魏晋）

繁春之荣，匪荣斯尚。乃新其声。吉甫作颂。有馥其馨。

实由樊仲。其德克明。授此瓦砾。厕彼瑶琼。贶非其喻。

闻宠若惊。
华峰顶
潘耒（清代）

昆仑之脉从天来，散作岳镇千琼瑰。帝怒东南势倾削，特耸一琼名天台。

天台环周五百里，金翅擘翼龙分胎。峰峦一一插霄汉，涧瀑处处奔虹雷。

华顶最高透天顶，万八千丈青崔嵬。乘云御风或可上，我忽到之亦神哉！

游氛豁尽日当午，洞视八表无纤埃。南溟东海白一杯，括苍雁宕青数堆。

千峰簇簇莲花开，中峰端严一莲台。华藏世界宛如此，醯鸡不识良可哀。

渺茫夸阆苑，荒忽求蓬莱。何如天台灵异在人境，劫火不到无三灾。

神泉自流，琪树不栽，弥山药草，满谷丹材。应真隐显混樵牧，飞仙游戏同婴孩。

羲之乏灵骨，太白非仙才。已住神山却归去，空馀石屋寒苍苔。

我已梦觉墙根槐，安能更逐鱼龙豗。径须习定栖峰顶，饱看沧桑三百回。
自九里平水至云门陶山历龙瑞禹祠而归凡四日
陆游（宋代）

我行随处叩岩扉，觅得生薪旋燎衣。
道士已骖鸶鹤去，山僧初自水云归。
瓮头酒压松肪熟，盘里蔬供药汞肥。
老觉论心须世外，溪阴回首尚依依。
寄章都护四首 其四 题城南别业
孙继皋（明代）

玉塞去天遥，花仍杜曲娇。角巾私第日，干羽圣人朝。

门已施行马，家元擅插貂。颇闻求宿将，君拟霍嫖姚。
游鹤林即席分韵代率上人赋日字
俞德邻（宋代）

松声度暖风，花气薰迟日。乘兴问三三，何劳邀七七。
和原甫同邻几过相国寺净土院因观杨惠之游吴
梅尧臣（宋代）

青槐夹驰道，方辔下麒麟。
朅来游绀宇，历玩同逡巡。
吴画与杨游，在昔称绝伦。
深殿留旧迹，鲜逢真赏人。
一见如宿遇，举袂自拂尘。
金碧发光彩，物象生精神。
岁月虽已深，奇妙不愧新。
惊嗟岂无意，振播还有因。
乃知至精手，安得久晦堙。
二僧感识别，请以己艺陈。
或弹中散曲，或出丞相真。
览古仍获今，未枉停车轮。
杂曲歌辞。杨柳枝
张祜（唐代）

莫折宫前杨柳枝，玄宗曾向笛中吹。

伤心日暮烟霞起，无限春愁生翠眉。

凝碧池边敛翠眉，景阳台下绾青丝。

那胜妃子朝元阁，玉手和烟弄一枝。
内香药库诗赞
赵恒（宋代）

每岁沉檀来远裔，累朝珠玉实皇居。今辰内府初开处，充牣尤宜史笔书。
海阳十咏。吏隐亭
刘禹锡（唐代）

结构得奇势，朱门交碧浔。外来始一望，写尽平生心。

日轩漾波影，月砌镂松阴。几度欲归去，回眸情更深。
六月七日奉大母挈眷属避居毗陵
缪徵甲（清代）

传来风鹤忽如麻，仓猝西行入夜哗。未必婚姻能谷我，那堪衰病更离家。

眼前骨肉还欣聚，身外风尘不暇嗟。见说将军能却敌，全师应向玉关遮。
十月十三日雨中饮长汀寺
程敏政（明代）

古寺今来感慨多，更禁寒雨下庭柯。屋经野火馀金象，帘捲山岚出翠螺。

问讯禅床僧已老，摩挲诗案客重过。茅堂祇隔青溪外，莫厌时时到薜萝。
闻友人驾前及第
贯休（唐代）

见心知命好，一别隔烟波。世乱无全士，君方掇大科。

早随銮辂转，莫恋蜀山多。必贡安时策，忠言奈尔何。
野步
章甫（宋代）

天宽地大我何忧，白首行歌得自由。
穷既有神安可送，富如非义岂容求。
四时无出三春好，万事都拚一醉休。
茅屋酒旗遥唤客，余寒未许脱驼裘。
雪堂仍旧老师和予送可师新字韵见招复作五首
释慧空（宋代）

不触波澜手，而彰名句身。
向来天上寺，得此眼中人。
一别湘湖路，三回岭海春。
何时清夜坐，听我话韶新。
虚靖天师大道歌
郑元祐（元代）

千峰秀攒龙虎山，学仙之人住其间。时乘飞驭下人寰，主掌符箓尸神奸。

虚靖维出千载后，道风契天高莫攀。如网有纲枢有环，足以立懦而廉顽。

岂徒风霆走禀命？政使仙圣皆承颜。大道甚夷民自艰，大道甚经民自孱。

天师兴歌一哀唱，只在身中无往还。吁此血肉块，成坏等草菅。

气归元海便无极，箭射虚空真等闲。无何虞赵二公辩方始，无乃七圣皆迷、所见才一斑。
牟驼罔阅马
江休复（宋代）

牧马散近地，阅视乘高秋。
驼冈似沙苑，堆阜带川洲。
坡陁故梁似，萦薄西南陬。
连棚映林樾，星罗倚层丘。
回风吹阵云，奔腾欻来游。
野性脱羁马，饮齕遂所求。
腹干颇肥张，郁怒何彪休。
群敺骤麋鹿，逸势凌蛟虬。
军戎选轻捷，和銮御调柔。
毛物有千名，众美归骅骝。
梁王愁思台，佛刹居上头。
劫来一凭眺，遗墟莽悠悠。
信陵骨已朽，岩穴谁见收。
当时英豪辈，事逐东波流。
置酒临风轩，聊以纾烦尤。
何日山中住
江春（清代）

何日山中住，山中我旧知。茅堂深竹里，螺径夕阳时。

黄蝶穿篱疾，闲云出岫迟。今朝对明镜，愁见发成丝。
【仙吕】寄生草　闲评
未知作者（元代）

问什么虚名利，管什么闲是非。想着他击珊瑚列锦帐石崇势，想不如卸罗
衤阑纳象简张良退，学取他枕清风铺明月陈抟睡。看了那吴山青似越山青，不如
今朝醉了明朝醉。
争闲气，使见识。赤壁山正中周郎计，乌江岸枉使重瞳力，马嵬坡空酒明皇
泪。前人勋业后人看，不如今朝醉了明朝醉。
人百岁，七十稀。想着他罗裙地宫腰细，花钿渍粉秋波媚，金钗敲枕乌云
坠。暮年翻忆少年游，不如今朝醉了明朝醉。　春
清明节，三月初。彩绳高挂垂杨树，罗裙低拂柳梢露，引王孙走马章台路。
东君回首武陵溪，桃花乱落如红雨。　夏
闲庭院，靠绿波。榴花烂熳如吐火，绿杨影里蝉声和，碧纱厨里佳人卧。
薰风楼阁夕阳斜，采莲谁驾兰舟过。　秋
枯荷底，宿鹭丝。玉簪香惹胡蝶翅，长空雁写斜行字，御沟红叶题传示。东
篱陶令酒初醒，西风了却黄花事。　冬
彤云布，瑞雪飞。乱飘僧舍茶烟湿，寒欺酒价增添贵，袁安紧把柴门闭。暗
香浮动月黄昏，梅花漏世春消息。
花影儿来来往往纱窗外，光皎洁明明朗朗月正斜。金炉中氤氤氲氲香烬烟消
灭，银台上昏昏惨惨忽地灯花谢。冷清清孤孤另另怎生捱今夜，小梅香俄俄延延
待把角门关。不剌，谎敲才更深夜静须有个来时节。
他生的颜如玉，他生的脸衬霞。他生的腰肢一捻堪描画，朱唇一点些娘大，
金莲半折凌波袜。他生的庞儿丰韵可人憎。不剌，你眉儿淡了教谁画！
动不动人前骂，动不动脸上抓。一千般做小伏低下，但言便索和咱罢，提着
罢字儿奚落的人来怕。你这忘恩失义俏冤家。不剌，你眉儿淡了教谁画！
有几句知心话，本待要诉与他。对神前剪下青丝发，背爷娘暗约在湖山下，
冷清清湿透凌波袜。恰相逢和我意儿差。不剌，你不来时还我香罗帕。
宽了他罗裙带，淡了他桃杏腮。翠巍巍两叶眉儿窄，困腾腾每日逐朝害，闷
厌厌使我愁无奈。前生想是负亏他，今生还了你相思债。
害的是相思病，灵丹药怎地医？害的珊瑚枕上丁香寐，害的是鸾凰被里鸳鸯
会，害的是鲛绡帐里成憔悴。害的是敲是才相见又别离，害的是神前共设山盟誓。　情叙
恰才个读书罢，窗儿外谁唤咱？原来是娇娃独立花阴下，露苍苔湿透凌波袜，
靠前来叙说昨宵话。我与你金杯打就凤凰钗，你与我银丝拈做香罗帕。　遇美
猛见他朱帘下过，引的人没乱煞。少一枝杨柳瓶中插，少一串数珠胸前挂，
少一个化生儿立在傍壁下。人道是章台路柳出墙花，我猜做灵山会上活菩萨
紫茄五首 其一
董其昌（明代）

何物昆崙种，曾经御苑题。似葵能卫足，非李亦成蹊。

落实寻常味，攀条径寸低。玉盘如可荐，宁复怅云泥。
赠道者
赵嘏（唐代）

华盖飘飘绿鬓翁，往来朝谒蕊珠宫。几年山下阴阳鼎，

尽日涧边桃李风。野迹似云无处著，仙容如水与谁同。

应怜有客外妻子，思在长生一顾中。
天香 鹿港香
王鹏运（清代）

百合熏薇，千丝袅玉，氤氲小叶初展。翠缕筠筒，炷添螺甲，约略初南春浅。

温黁半袖，浑不数、牟尼珠串。点检西溪旧制，枨触玉台残怨。

绝怜麝尘捣遍。怕蛮腥、等閒还染。算只翠篝留得，旧情一线。

芳讯依然月底，甚泛入槎风似天远。纤缕萦帘，南云梦剪。
赠乐秀才汇川
戴亨（清代）

伊余削籍游京华，畴昔知交绝来往。踽踽孤踪近十年，邂逅石闾非梦想。

高才逸气淩九霄，冰雪奇文共欣赏。眉山即山相继来，睥睨今古分雄长。

三人磊落天下奇，世求一见恒难期。况与交游日把臂，此生此世诚一时。

年来知己尽凋丧，诗文到处含酸悲。群鸱聚族争腐鼠，安知溲渤潜蛟螭。

一椽索处类屈蠖，谁复问字来卑栖。乐生青云客，慕我如饥渴。

月明乘兴叩荆扉，疑是山阴夜中雪。金尊绮馔玉作盘，邀我醉饱灯元节。

爱我作大书，不惜绢素供涂污。爱我作长句，频催屡促如追逋。

自愧才同白头豕，何能扬鬣倾江湖。感君意，为君讴。

滔滔陇水去不休，各自南北东西流。纷纷草木无坚性，几日飘荡随残秋。

与子共采明月珠，与子共宝荆山瑜。男儿立身贵不朽，莫教岁月空荒芜。

我今愿作他山石，攻金攻玉成琏瑚。君不见少年慷慨酣杯酌，移山倒海轻一诺。

口血未乾盟已寒，星移雨散何浇薄。
招贤里
桑悦（明代）

公卿荐士久不作，此地旧有招贤名。谁知燕台一抔土，可直全齐七十城。

魏阙遥遥楚天碧，满眼白云江水急。小山丛桂不闻歌，秋空月冷黄金泣。
拾穗许村童
林希逸（宋代）

拂拂新凉入，家家穫稻同。参差多滞穗，收拾许村童。

满地禾频多，怜渠筥尚空。少多从汝得，小大共年丰。

挈负归茅宇，欢呼谢主翁。晚来炊饭饱，牛笛弄松风。
仲至寄蒋阜茶与昌甫且录大监赋来 其四
韩淲（宋代）

烹煮清风两腋生，枪旗空复撷其英。如今共把春风椀，莫道须端与研泓。
奉题毗山草堂二首为中丞潘公读书处 其一
胡应麟（明代）

万卷缣缃百尺台，白蘋风起对衔杯。窗中日抱吴山下，座里天浮震泽来。

秋兴赋成聊偃仰，河渠书就一徘徊。无誇太乙当年事，已见寒光属上台。
郑致国宣义见过小山留饮叙旧
郭祥正（宋代）

一见翰林子，怅然怀昨游。尽为泉下鬼，犹有水中沤。

屏迹今虽久，惊魂恐未收。残年唯伏枕，几月不登楼。

促榻开青眼，论诗慰白头。岭云遮薄暑，江雨湿新秋。

蔬饭惭无味，星轺强少留。会难真可惜，老去只添愁。

明岁闻官满，高才副帝求。功名随会遇，阀阅畅源流。

养大应知损，安卑且尚柔。不孤将有托，吾说肯虚投。
饮谢公辅家
晁补之（宋代）

皇天于春自着意，安排未遣东皇家。
朝雨已教润压土，晓风更将寒约花。
诗篇驱使到老得，酒船拍浮即生涯。
四年逢春今日好，可是芳物年年加。
江南春
李瑸（清代）

风习习，水漪漪。燕来春意足，蝶舞落花迟。碧天斜日横云断，自在娇莺深树啼。
毛女图
郑思肖（宋代）

六国倾城辇入秦，深花密柳锁青春。神仙自有长生路，岂是阿房宫里人。
悲秋 其三
钱曾（清代）

阳九秋光到眼前，惊沙刮面倍潸然。未闻五马浮江水，又见双潸起狄泉。

捧日衣冠虚子夜，冲星剑佩负丁年。剧怜折脚铛边坐，画尽寒灰未肯眠。
悲秋
黄庭坚（宋代）

有美一人兮，临清秋而太息。
伤天形之缺然兮，与有足者同堂而并席。
傥尝获罪於天兮，使而至於斯极。
夫阴凝而阳化兮，冲气饪而为和。
骈拇所以为少，枝指所以为多。
谓天任汝以道兮，曾是形畸而貌独。
天厌弃汝兮，修汝德而谓何。
中无所考此耿耿兮，独遡风而浩歌。
歌曰父耶母耶，人乎天乎。
才之为祥，固不若不才之全乎。
非天地之私兮，又非父母之愿也。
慨伏思而不得兮，梦漂漂而行远。
逆真人於轩台兮，请端策而徵衍。
遇水盈之坎坎兮，得山麓而为蹇。
虽御良而马服兮，犹往蹇而来连。
艮之初六来告休兮，艮其趾而无咎。
如风日之过河兮，人谓守水而为耗。
知水性之循环兮，曾何损益之足道。
蚿百足之狂攘兮，夔踸踔以行地。
蛇虺蔓延不自好兮，谓风蓬蓬而无似物。
怜物之无穷兮，目尚为心之仆隶。
夫精於形器之表兮，视四体百骸其在外。
予将执汝手兮，游乎浩荡之会凭天津而渥发兮，揽日月以为佩。
嗟不知去来之为我兮，天下莫予之为对。
恐路远而多岐兮，聊赠汝以指南。
将雍容於胜日兮，尝试为汝而妄谈。
萧史携弄玉上升
曹唐（唐代）

岂是丹台归路遥，紫鸾烟驾不同飘。一声洛水传幽咽，

万片宫花共寂寥。红粉美人愁未散，清华公子笑相邀。

缑山碧树青楼月，肠断春风为玉箫。
夜宿桥岸
岳珂（宋代）

袅缆宿前湾，平芜泱漭间。
舫移星在户，岸迥斗藏山。
浅濑不胜揭，浮竹何日閒。
夜深闻过櫓，知自溧阳还。
谩兴
晃冲之（宋代）

苻郎传檄度江南，谢老风流倚翠岚。
但自围棋君莫问，顾输别墅乞羊昙。
次韵酬孙明复见寄
余靖（宋代）

门外车尘绝，樽前俗虑无。
轻身脱羁绊，曳尾得泥涂。
出处天真在，炎凉物性殊。
寄言钦雅意，相望隔江湖。
西江月
刘志渊（金朝）

一点阳生坎殿，两弦风阵冲天。三关顶化液漙漙。

四象真砂始变。

五彩霞生鼎灿，六神和畅绵绵。七星司用总安然。

八面玲珑体现。
雨中别以铜
邵齐焘（清代）

会难恨别遽，冒雨一相送。既乏杯酒叙，仍阻游屐从。

空对杂花飘，时闻一禽哢。欲辞复少留，道孤觉交重。

濯缨已类李，弹冠长异贡。守拙易索居，耽静俱违众。

愁心共云远，还舫随波动。群山江上青，何处牵离梦。
翠微山居八首
赵彦端（宋代）

临溪草草结茆堂，静坐安然一炷香。
不是息心除妄想，都缘无事可思量。
代饯转运判官赵帑辖
陈元晋（宋代）

今代汉宗英，如公不数人。
清标高岳柱。和气蔼湘春。
宣室思才子，甘泉欠侍臣。
平生刘子政，晚节更精神。
灯夕
刘攽（宋代）

烧灯陶永夜，击鼓劝沽酒。清月不作霜，微风乍摇柳。

忽忽车转毂，戢戢人举首。欢乐聊及时，与谁论薄厚。
若拙弟说汝州可居已卜约一丘用韵寄元东
陈与义（宋代）

四岁冷官桑濮地，三年羸马帝王州。
陶潜迷路已良远，张翰思归那待秋。
病鹤欲飞还踯躅，孤云欲去更迟留。
盍簪共结鸡豚社，一笑相从万事休。
送顾县尉定之
郑元祐（元代）

虎头诸孙岂诚痴？飞墨即是苍筠枝。故家乔木尽黄落，此君贞节仍坚持。

向年毗陵为录判，正声早腾青玉案。亲殁天南柩返吴，弃官急归方寸乱。

从兄负土成孤坟，天平山麓黯秋云。哀哀泪滴坟上土，终制北谒天皇君。

一官又赴同安尉，白云黄叶秋无际。道经武夷山下路，遏云棹歌迎鼓枻。

山中徵君峨小冠，能令幽居帝画看？
次韵沈告院问讯南湖
项安世（宋代）

欲问南湖事，南湖事若何。
主人新{上户下鸟}正，风物旧沤波。
绿发深深柳，娇钿细细荷。
槛虚宜斗鸭，船过莫惊鹅。
出山寄苏从事
方干（唐代）

寸心似火频求荐，两鬓如霜始息机。隔岸鸡鸣春耨去，

邻家犬吠夜渔归。倚松长啸宜疏拙，拂石欹眠绝是非。

多谢元瑜怜野贱，时回车马发光辉。
六言 其一
张侃（宋代）

梅长官深有味，木居士喜清游。未用三熏三沐，且占一壑一邱。
夜饮扁鹊观同魏炼师坐竹林下
刘崧（元代）

扁鹊观前清夜游，青衣隔竹送茶瓯。绿阴深巷凉如泻，坐听琼箫转玉楼。
车
陆文圭（元代）

舟止奔牛堰，始识丹阳车。
规御殊草草，力不任驰驱。
淮安距宿殊，代之牛与以。
轩盖乃差大，双轮夹不仅。
軧衡輗罗畛，名物与古殊。
梓人不知经，多以方言拘。
轮载亦稍岂，日行百里馀。
御者非王良，陈列不安车。
蒲轮召申公，养老宜徐徐。
干禄以为荣，愧我非纯儒。
小儿间金垠，其制复焉如。
与服汉最详，具载班范书。
慎勿似韩鹿，间学当动渠。
晚上碧峰亭
蔡襄（宋代）

城头近晚忽开晴，有色皆鲜是物清。
地势四来州午向，山围一罅水东行。
乘风歌吹无时已，面日楼台触处明。
不比儿曹夸衣锦，自缘恩与养亲荣。
春雪呈通判叔
李洪（宋代）

无奈春来节物催，东君更遣玉花开。
寒轻才湿新池草，势密重飘静院梅。
麦陇润滋丰饼饵，秫田膏泽足醪醅。
疲民尽说丰年瑞，独恨千山阻雁回。
曾子烹彘
韩非（先秦）

曾子之妻之市，其子随之而泣。其母曰：“汝还，顾反为女杀彘。”妻适市来，曾子欲捕彘杀之。妻止之曰：“特与婴儿戏耳。”曾子曰：“婴儿非与戏也。婴儿非有知也，待父母而学者也，听父母之教。今子欺之，是教子欺也。母欺子，子而不信其母，非所以成教也。”遂烹彘也。
寄叔文
石介（宋代）

几年持笔事征西，未省樽前略展眉。
草檄朝慷腕劳脱，论兵夜苦舌疮痍。
报君自说心如石，尤国人言鬓欲丝。
若纪成功镂金板，能文韩愈自相随。
郊庙朝会歌辞建隆乾德朝会乐章二十八首
佚名（隋代）

天临有赫，上法乾元。
铿锵六乐，俨恪千官。
皇血允肃，玉坐居尊。
文明在御，礼摆诚存。
酬费屺怀
缪祐孙（清代）

君家东莱有长翁，十篇易学文言通。我家兰陵有内史，岳岳申公诗弟子。

千载坠绪谁为传，授受要及西京贤。高相法据卦筮说，大戴书载骊驹篇。

罔罗搜讨贵无博，博综始自隋唐日。昔者问故临川门，教以师公专家尊。

导源许郑迨贾孔，近儒论纂乾嘉存。乃如河伯观海若，百岁一经恐犹略。

邢劭已自惩书多，王通还虞讥僭作。笃契数子真无俦，孙氏周礼刘春秋。

蜀冈今过絮酒洌，永嘉昔别沧波愁。比岁席帽寄京国，人海茫茫畴孔墨。

鍮石乃令冒南金，荆山遂见连城泣。忆从灵运识长瑜，涵秋阁上腾丰觚。

半面俄别剧惆怅，盍戠喜复同姑胥。翕华擢姿展清宴，尊前更萃吴中彦。

酒律严如两甄军，谈旨妙侪三语掾。叹我弹铗羞冯生，客窗对烛寒蛩鸣。

经月不向城西去，启明出没违长庚。一篇新诗初入手，冲戛琼瑶沫流口。

交游海内多瑰奇，朴学期余意良厚。羡君才如截玉刀，况君坐拥百城豪。

曲台后苍大官庖，笺疏典奥抉纷呶。鲰生识业那足省，公羊小家等卖饼。
闺怨
姜特立（宋代）

别恨迢迢千里余，天涯何处觅音书。
花间羞见双双蝶，水上愁寻六六鱼。
次韵刘敷言咏梅四首
林季仲（宋代）

粉痕欲破雪相禁，如妒孤英点暮林。
九陌未传花底信，一枝先寄陇头心。
月横瘦影池塘浅，风度微香院落深。
插向鬓边犹得在，未须笑我老浸寻。
淳祐七年丁未十一月朔蔡久轩自江东提刑归抵家时三馆诸公以风霜随气节河汉下文章分韵赋诗送别得风字
陈南（宋代）

自叹年馀七十翁，道山重上摄高风。一封疏奏胆如斗，三请投闲气直虹。

宪节可能摅蕴抱，男儿到底要英雄。江皋父老如相问，为说吾今计亦东。
东斋杂咏{南窗}
张耒（宋代）

门前尘土慵驱马，堂上文书厌坐曹。
只有南窗慰人意，寒灯清夜读离骚。
次内侄顾山公韵
高莲生（清代）

潜确还吾素，栖迟一草庐。闲来怀往事，睡起读残书。

性岂因人热，形宜与世疏。芙蓉江上望，秋老更何如。
次张学录韵十首 其五
陈造（宋代）

烧香为后山，展像拜太虚。谁能作九原，候虫吊寒墟。
石门咏石将军次壁间韵
储巏（明代）

精爽千年护石门，晚风黄叶乱山村。时危暗洒英雄泪，貌古全山斧凿痕。

故叠夜嘶惟石马，老兵秋酹只匏尊。望夫多少山头妇，不似将军殿塞垣。
秋夕山斋即事
刘沧（唐代）

衡门无事闭苍苔，篱下萧疏野菊开。半夜秋风江色动，

满山寒叶雨声来。雁飞关塞霜初落，书寄乡闾人未回。

独坐高窗此时节，一弹瑶瑟自成哀。
闻彻上人亡寄侍郎杨丈
柳宗元（唐代）

东越高僧还姓汤，几时琼佩触鸣珰。

空花一散不知处，谁采金英与侍郎。
次韵酬李黄山
卫宗武（宋代）

吾儒何所事，读书而挟策。
君才郄林枝，灵根芳正发。
笔下富词郄，云锦自天落。
英英光岳气，洒洒冰雪魄。
中秋璧月圆，宜赴广寒约。
桂籍那未香，天公无皂白。
学如禾与稻，既艺宜必获。
于时误儒冠，孰不嗟铸错。
篇章来联翩，有主此有客。
随珠既璀璨，和璞无蹖驳。
有文可与评，有酒可与酌。
长吟不淹宿，捷若蛇赴壑。
喜得罗庾俦，吾乡宜卜宅。
滟滪堆
苏辙（宋代）

江中石屏滟滪堆，鳖灵夏禹不能摧。
深根百丈无敢近，落日纷纷凫雁来。
何人磊落不畏死，为我赤脚登崔嵬。
上有古碑刻奇篆，当使尽读磨苍苔。
此碑若见必有怪，恐至绝顶遭风雷。
颂古十六首
释道宁（宋代）

非风幡动唯心动，犹涉廉纤强指陈。
大地未曾添寸土，不知谁是点头人。
杂记十首
刘克庄（宋代）

养成河北贼，挑致海东夷。
空国坐朋字，乱华由党碑。
上冢还过方桥
项安世（宋代）

一番新火试新茶，又向方桥记岁华。
草色前头见江树，桑林多岁是人家。
拓开白鸟天边眼，背尽红尘脚底沙。
临老不知来几度，只看豆麦不看花。
贤者之孝二百四十首·许孝谨
林同（宋代）

既不忍饮乳，还能知奉亲。
何曾自不教，端是出天真。
小畦
戴复古（宋代）

小畦寻丈许，凿壁置柴扉。
雨后菜虫死，秋来花蝶稀。
插篱新种菊，抱甕已忘机。
俗客忽相访，妨人洗布衣。
庭前有柏屏闵其束缚命小童解之因题四韵
顾清（明代）

山中霜柏自亭亭，多事园丁强作屏。剪截共惊鸾尾锻，屈缠何异楚囚扃。

濠梁水上鱼能乐，茂叔窗前草自青。释缚解围俄顷事，拂云从汝到千龄。
谢毗陵使君惠画
袁燮（宋代）

都尉风流贵公子，结交海内知名士。
磨砻禁脔骄侈习，雅意登名与临水。
十幅烟江叠嶂图，当时展玩忘朝晡。
老仙一顾叹奇绝，落笔妙语春华敷。
此诗千载传不朽，此画如今宁复有，
我来薄宦大江滨，无价之珍俄入手。
一名雄特倚天立，下视群峰如拱揖。
断崖飞出玉虬龙，元气淋淳鬼神泣。
名中乔木堪栋梁，名外烟波凝翠光。
数间野让傍林樾，一叶扁舟浮淼茫。
往时只诵苏公句，想像都尉图中趣。
岂期今日见逼真，端与前辈同机杼。
自怜老大无他求，尘劳羁绊空悠悠。
安得千岩万壑里，寻幽择胜逍有所游。
我心欲往足无力，纵观此画如亲历。
毗陵使君真可人，嘉惠不啻千金直。
平生辞爱关钥严，兹焉讵敢伤於廉。
毗陵万口皆归重，道义相与吾何嫌。
次韵李举之风雨中书事四绝句 其四
洪适（宋代）

向晓登楼凭小栏，萧然归兴在江干。痴儿未了公家事，且把云山子细看。
读吕益卿所寄诗编明日四月一日也
赵蕃（宋代）

旧雨连今雨，空庭断行迹。
有时出门看，平湖四无壁。
忽传何处书，令我喜折屐。
新知吕夫子，寄我诗满册。
是时羊牛下，携之就檐隙。
首报山居赋，奇字多莫识。
徐徐见关键，坦若由户出。
定师离骚经，不入相如室。
秋怀似选诗，法严仍事实。
白沙龙阳作，如杜纪行役。
卒至同谷吟，三读泪横臆。
君何知之晚，今古盖一律。
儿曹苦问爷，何事尔不怿。
径卧忘解衣，中夜犹太息。
晓窗啼鴃喧，今日复何日。
和以扶疎篇，吾驭真可叱。
顷年侍立集英殿见周表卿唱名第二客居临川表卿为宜黄丞岁满访别以诗送之
韩驹（宋代）

往时束带侍明光，曾看挥毫点御床。只道骅骝已腾蹋，不知雕鹗尚摧藏。

官居四合峰峦雨，驿路千林橘柚霜。莫为艰难归故里，汉庭今重甲科郎。
读李训郑注传二首 其一
刘铎（宋代）

谁教阉宦作权臣，肃代优游到敬文。三子谋疏谁不道，泄机也合罪刘蕡。
喜德久从人使北来归
许及之（宋代）

诗翁万里恰归来，涤面那无一点埃。生马谙骑便武事，故京熟览动诗才。

别来我已成炊梦，此去君应悟劫灰。见说北庭犹假息，可无尊酒沃崔嵬。
疥
王安石（宋代）

浮阳燥欲出，阴湿与之战。
燥湿相留连，虫出乃投间。
搔肤血至股，解衣燎炉炭。
方其惬心时，更自无可患。
呼医急治之，莫惜千金散。
有乐即有苦，惬心非所愿。
题灵岩洞
李知已（宋代）

三岩九洞绝尘寰，问讯真人得纵观。
丹就已乘仙鹤去，云深元有老龙蟠。
铁船泛海源流远，玉柱擎天星斗寒。
劈破莓苔认诗句，欲归传作画图看。
和门下侍郎东台夜直见寄
苏颂（宋代）

五年班缀望夔龙，曾托帡幪庇雨风。
末路自矜黄发老，平时曾识黑头公。
升沈不改交情见，出处虽殊趣舍同。
谩叩芜音答高唱，终惭下管应清宫。
空囊
佘翔（明代）

芳草经春歇，阴云入夏多。鹭鸥群水曲，猿狖啸岩阿。

白发何生理，青山且放歌。空囊归未得，倚棹笑蹉跎。
梁园春五首 其四
元好问（金朝）

楼观沈沈细雨中，出墙花木乱青红。朱门不解藏春色，燕宿莺啼处处通。
和大阃芍药讌韵
陈杰（宋代）

云霞一片从天坠，谁为淮南种好春。
挥羽本调金鼎手，对花未老玉关人。
万红清洛无前谱，四瑞平山旷后尘。
坐上魏公甯用赞，倚风商略秩筵宾。
周表卿尚书挽章
吕祖谦（宋代）

奏篇曾用牍三千，晚岁回翔日月边。
眼看四朝诸老尽，身兼五月几人全。
清台课历遗书在，昼寝凝香旧政传。
竹马馆前寒月白，当时辙迹故依然。
和游景叔月报三捷
黄庭坚（宋代）

汉家飞将用庙谋，复我匹夫匹妇雠。
真成折箠禽胡月，不是黄榆牧马秋。
幄中已断匈奴臂，军前可饮月氏头。
愿见呼韩朝渭上，诸将不用万户侯。
幕府游武夷九曲令拟诗
徐渭（明代）

翠盖高牙停曲径，仙宫广乐导清游。风传短吹音还绕，山夹回溪影自流。

关尹预占函谷气，桃花故引武陵舟。归来别有笙歌拥，看月重登庾亮楼。
和张功父见寄二首 其一
陆游（宋代）

举世何人念此翁，敢期相问寂寥中。回思旧社惊年往，细读来寥恨纸穷。

我用荷锄为事业，君将高枕示神通。叮宁一语宜深听，信笔题诗勿太工。
老虎山踞桂城西北诗以壮之
郭之奇（明代）

噫吁嘻雄哉，俯视人间崔且嵬。气势平分千雉出，精华远接万峰来。

赫赫民瞻那可及，耽耽尔辈情胡急。此石孤高插汉霄，朝岚暮霭相呼吸。

南燕归飞岭外翔，北鸿敛翮衡阳立。楚天云雨梦魂残，粤地风烟眄望难。

绝塞空留玄菟想，炎荒错拟白狼看。三时磨洗乌孙佩，光射阴山片石寒。

羁人久对生奇状，寄言李广弓休向。饮羽精诚莫漫尝，置此金兽西岗上。
睡起
李覯（宋代）

簟卷鳞纹帐系纱，六龙西降树阴斜。
祗应梦里成蝴蝶，犹记南园数种花。
导引·紫霄金阙
佚名（宋代）

紫霄金阙，重叠降元符。亿兆祚皇图。云章焜耀傅温玉，宝阁起清都。奉迎彩仗溢天衢。观者竟欢呼。明君钦翼承鸿阴，亿载御中区。宝符锡祚，庆寿命维新。俄降格飚轮。巍巍帝德增虔奉，懿号蔫穹旻。精齐秘馆奉严禋。文物耀昌辰。升烟太一修郊报，鸿祉介烝民。
过杜潭题曾祖庆源庵
吕声之（宋代）

横江灏气欲欺裘，木落千林水露洲。
偶为搜荒投陇亩，因而展省到松楸。
神驹已应当年兆，祥笋还为后裔留。
寄与老僧勤洒扫，庭前橘绿桂香浮。
赠戴南枝
李崧（清代）

热血难消白发新，沧桑阅历几番尘。独书甲子依彭泽，老向乾坤哭富春。

画里无人元隐士，井中有史宋遗民。一竿何处堪垂钓，流水桃花护旧津。
送王伯奋守筠阳
楼钥（宋代）

三槐名德萃清门，七叶为州赖有君。
道院无忘山谷赋，郡斋当有颍滨文。
君应膝上怜文度，我向东床忆右军。
振起家声差易耳，便看奏最蹑青云。
戊辰元夕芍庭以其世父忠介公生辰为苍水先生祭即用苍水过忠介琅江殡江韵 其二
全祖望（清代）

故国当年事未灰，五千甲盾傍江开。卧龙伏凤成群出，鳀壑蛟江取次陪。

一自遗民湛绝岛，更无过客上西台。琅江死别吞声后，重见南屏白马来。
上方僧京师识面短句二首
陈舜俞（宋代）

老僧曾住日边寺，惯识金鞍马上人。
云外不知人易老，从头相问尽埃尘。
池鱼
许棐（宋代）

深浅生涯足，浮沉世念轻。莫贪钩上饵，去作鼎中羹。
和叔崇禽声放言
王柏（宋代）

天以鸟鸣春，鸟声不敢止。
天以人鸣道，斯人其可已。
尔鸟固无人，喧啾亦何利。
鼓弄枝头晴，澜翻林外起。
不学九臯鸣，声闻可止此。
不学千仞翔，一鸣来瑞世。
古以鸟名官，列职有理致。
只有归去兮，陶公不尔愧。
人岂不如鸟，鸣则震天地。
不鸣千圣传，则鸣千古事。
诗翁莫浪鸣，文武道未坠。
题方钧袖珍山水卷六首 其六 松岩飞瀑
弘历（清代）

寒涛及雪练，映带翠屏里。适自田盘来，所见多相似。
子庄出猎仆不与闻志康有诗次其韵
赵鼎臣（宋代）

岁穷于冬春未涉，雪入田中馀润接。鹰鹯欲击胆方张，狐兔正肥心已怯。

忽呼小队试周旋，直并西山穷射猎。将军约束金鼓震，令尹指麾豺虎慑。

平原浅草阵横斜，后劲中权旗晔晔。林空肯使逸禽飞，泽竭不烦追骑蹑。

正堪大嚼出馋涎，安用千金酬笑靥。风毛漠漠任教吹，雨血纷纷谁所喋。

不容杜曲随李广，顾肯桑间问灵辄。庙谟不战方两阶，边尘已静休三捷。

酩酊如余乃醉仙，雄豪似子真儒侠。明朝得隽傥相过，买酒尚堪吾倒箧。
题同里缪晋蕃小影
何栻（清代）

辞家几千里，云山梦中绿。蹀躞苦不归，欲归已无屋。

身经荡析馀，安坐便为福。劳人事休憩，十日就君宿。

知君俯群碎，真气吐滂薄。高襟抱泰华，可以一拳缩。

心事当拿云，何为久局促。饥驱坐相累，尘羁就而缚。

身无傅天翼，雄飞不如伏。何时遂初衣，幽栖据岩谷。

但恐鳌柱颓，蓬庐无处托。道路已荆棘，踟蹰惧伤足。

有家归亦难，况乃贫无粟。行从黄石公，奇方传辟谷。
慈利簿乐思中自沅州考试回经过见之留以小酌既以诗来次韵
赵蕃（宋代）

飘然一舸顺流东，敏捷如鸿恨不同。为我能留半日许，得君何翅一联中。

颇思著句记初识，已复枉诗醉古风。沅芷澧兰元属尔，既难衮衮又匆匆。
池亭小酌
李覯（宋代）

客思都无著，临池一醉歌。
唤春呈物象，移性入天和。
月影碎荆玉，波纹纬蜀罗。
相看尽仙骨，俗态已无多。
和云
邵雍（宋代）

万里幙四垂，一片云自飞。
祗知根抱石，不为天为衣。
既来曾无心，却去宁有机。
未能作霖雨，安用帝乡归。
林沼春归后
韦骧（宋代）

林沼春归后，幽芳日益添。芭蕉翠羽扇，芦笋碧牙签。

薄霭笼夷径，微波荡曲檐。主人山野性，杖屦此无厌。
水龙吟（和何逢原见寿）
何梦桂（宋代）

倚窗闲嗅梅花，霜风入袖寒初透。吾年如此，年年十月，见梅如旧。白发青衫，苍头玄鹤，花前尊酒。问梅花与我，是谁瘦绝，正风雨、年时候。

不怕参横月落，怕人生、芳盟难又。高楼何处，寒英吹落，玉龙休奏。前日花魁，后来羹鼎，总归岩岫。但逋仙流落，诗香留与，孤山同寿。
偈颂七十六首
释师范（宋代）

竿头丝线放还收，时有金鳞上直钩。
风月满船虽不恶，争如峰顶冷湫湫。
岁晏行
何景明（明代）

旧岁已晏新岁逼，山城雪飞北风烈。徭夫河边行且哭，沙寒水冰冻伤骨。

长官叫号吏驰突，府帖连催筑河卒。一年徵求不少蠲，贫家卖男富卖田。

白金纵有非地产，一两已值千铜钱。往时人家有储粟，今岁人家饭不足。

饥鹤翻飞不畏人，老鸦鸣噪日近屋。生男长成聚比邻，生女落地思嫁人。

官家私家各有务，百岁岂止疗一身。近闻狐兔亦徵及，列网持矰遍山域。

野人知田不知猎，蓬矢桑弓射不得。嗟吁今昔岂异情，昔时新年歌满城。

明朝亦是新年到，北舍东邻闻哭声。
寄广文张博士
王建（唐代）

春明门外作卑官，病友经年不得看。

莫道长安近于日，升天却易到城难。
新春感怀五首
薛嵎（宋代）

儿女添年暗自欣，不知婚嫁逼侬身。
羹藜衣褐由天分，莫负当初种德人。
海棠春 秋海棠
张学雅（清代）

西风吹展胭脂片。愁绝处睡醒难辨。试卷晓帘看，酒晕杨妃面。

雾笼烟锁供肠断，花史还嫌秋色淡。故把雨丝飘，染得红堪玩。
绝句
洛浦道士（宋代）

一水穿崖走碧沙，崖前樛木偃龙蛇。
分明便是桃源洞，不见溪中流落花。
南野暮镕
郑瀛（宋代）

村南野老亦多伎，两鬓髼松状如鬼。嬴颠秦蹶了不闻，一心只向红炉里。

风鞴在手金在镕，等閒变化天无工。日暮欢呼走妻子，买鱼沽酒歌春风。
江南怀古
郭武（明代）

隔断中原数百年，囊沙堪笑况投鞭。
桓温不合留王猛，安石终能举谢玄。
日落暮云斜度鸟，雪消春水远连天。
子山空有《江南赋》，北府凄凉最可怜。
净名
米芾（宋代）

山晚烟栖树，渔收鹭宿沙。曲生初月魄，远淡满川霞。

依静家如寺，游频寺是家。何须传大士，芰制著袈裟。
题碧藓亭
陈舜俞（宋代）

潇洒阑干碧玉丛，频来游赏似儿童。
萦回修竹撩清影，刻画新诗绕翠筒。
十载雪霜林色改，几翻风月酒尊空。
子猷老去心尝在，终拟为邻作醉翁。
独立
陆游（宋代）

上书不上登封书，乘车但乘下泽车。
夕阳独立衡门外，闲看村童学钓鱼。
永定寺喜辟强夜至
韦应物（唐代）

子有新岁庆，独此苦寒归。
夜叩竹林寺，山行雪满衣。
深炉正燃火，空斋共掩扉。
还将一尊对，无言百事违。
挽水心先生二首
刘克庄（宋代）

所学如山海，吁嗟不一施。
未闻访箕子，但见诔宣尼。
空郡来陪哭，无人敢撰碑。
纷纷门弟子，若个解称师。
风入松·麓翁园堂宴客
吴文英（宋代）

一番疏雨洗芙蓉。玉冷佩丁东。辘轳听带秋声转，早凉生、傍井梧桐。欢宴良宵好月，佳人修竹清风。
临池飞阁乍青红。移酒小垂虹。贞元供奉梨园曲，称十香、深蘸琼钟。醉梦孤云晓色，笙歌一派秋空。
元日
吴则礼（宋代）

秃雪盈巾面欲黧，三间茅屋傍淮湄。
北湖不道无炊米，也向衡门贴画鸡。
次韵唐人刘阮五首 其一 刘阮游天台
赵完璧（明代）

翠微深入兴方新，却笑浮生误紫尘。绝壁恍开他日梦，片云拟老此生身。

真机有悟元非晚，清景无涯别是春。采遍紫芝从浩漫，绮园犹笑汉羁人。
禅人并化主写真求赞
释正觉（宋代）

视之其夷，听之曰希。
真声真色，何是何非。
春山润而云起，秋水何而月归。
见闻断痕而外分变化，功勋转处而内尽玄微。
寒食野外
杨齐（宋代）

寒食人家事踏青，偶躯羸马出郊坰。禽声唤雨娇相语，天色和春困不醒。

芳草碧来丝作毯，好花红处锦为屏。回头画角江城晚，人倚秋千月半庭。
南溪弄水回望山园梅花
杨万里（宋代）

梅从山上过溪来，近爱清溪远爱梅。
溪水声声留我住，梅花朵朵唤人回。
代空城雀
鲍照（南北朝）

雀乳四鷇。
空城之阿。
朝食野粟。
夕饮冰河。
高飞畏鸱鸢。
下飞畏夕罗。
辛伤伊何言。
怵迫良已多。
诚不及青鸟。
远食玉山禾。
犹胜吴宫燕。
无罪得焚窠。
赋命有厚薄。
长叹欲如何。
送同舍张耀卿补掾中台
郭宣道（金朝）

摩云头角看昂藏，意外升沉岂易量。取士皆知有科举，进身初不在文章。

关心雁塔功名晚，试手乌台岁月忙。此去一官先有路，独怜灯火夜窗凉。
罢相作
李适之（唐代）

避贤初罢相，乐圣且衔杯。
为问门前客，今朝几个来。
食苦笋
张九成（宋代）

吾乡苦笋佳，出处惟石屋。
玉肌腻新酥，黄衣缘深绿。
林深恐人知，头角互出缩。
烟雨养春姿，此物未成熟。
三月腊酒香，开樽慰幽独。
烹庖入盘俎，点酱真味足。
未须五鼎牛，聊称一囊粟。
朅来庾岭下，岁月去何速。
经冬又七春，未分穷途哭。
今朝好事者，惠我生一束。
头髠甲斓斑，味恶韵粗俗。
儿童不惯尝，哕噫惊媪仆。
老妻念乡味，放箸泪盈目。
丈夫志有在，何事校口腹。
呼奴更倾酒，一笑风生谷。
镇远楼四首 其一
袁州佐（清代）

高阁巃嵷俯大荒，雄开四极控诸羌。千峰雪映金城晓，万树春融紫塞霜。

海外共球方辐辏，云边旌旆正悠扬。相从胜日陈尊俎，惟有绸缪预彻桑。
题通州通判陈日华二友斋
曾丰（宋代）

吾初丞小邑，誓与松竹为胶漆。今公丞大藩，誓与松竹为金兰。

维松若竹有何德，和公玉立成三益。矫矫摩云性天高，亭亭傲雪心地直。

风月外吾吾强哦，其如松竹偃蹇何。横江太守风月主，公与平分无乃多。

况胸有眼笔有口，大与松竹相谐偶。张陈漫浪耳热初，管鲍绸缪岁寒后。

三友莫逆俱岁寒，犹遗其一非简驩。四科参偶不与班，孔子无容心其间。

爱参初不异颜闵，寄与梅仙勿衔冤。
俨山堂迟友
陆深（明代）

淡烟酿朝冥，细雨含秋姿。独立更延伫，怅望迟所思。

丽容本绝代，被服何陆离。一为经时别，悲喜极感持。

徽音寄篇翰，往往追四诗。知己自旷遇，佳会贵及时。

大业日云远，非子谁与期。
生查子（离思）
吕本中（宋代）

人分南浦春，酒把阳关盏。衣带自无情，顿为离人缓。
愁随苦海深，恨逐前峰远。更听断肠猿，一似闻弦雁。
吊陈叔宝词
范成大（宋代）

赏心亭上再来游，烟月迷人独自愁。
行到江边无去路，却随潮水过扬州。
再次韵十首
陈造（宋代）

吴门诗酒伴，入社记吾曾。
香篆温难烬，铜壶冷易冰。
赓酬恕吾老，声价放渠增。
衰谢犹回首，思分蔀屋灯。
颂古一百则
释正觉（宋代）

作贼心，过人胆，
历历纵横对机感。保福云门也垂鼻欺唇，
翠岩长庆也修眉映眼。杜禅和，
有何限，刚道意句一齐划。
埋没自己也饮气吞声，带累先宗也面墙檐版。
偈一百二十首 其一
释怀深（宋代）

不奈诸人苦再三，薄缘终是自多惭。晨猿夜鹤应相笑，特地伸头人闹篮。
招成老
邓肃（宋代）

万窍于喁北风烈，乌云贴地欲飞雪。
醉乘一叶上玻璃，忽霁阴威行夜月。
凤凰山头想大颠，芒鞋竹杖弄清泉。
胸中得句自春色，散入草木胜云烟。
安得今宵对挥麈，快然别作二岁语。
遥知今吾非故吾，便当刻烛追风雨。
孟冬时享斋宿院中和韵答克勤宾之二同年 其二
倪岳（明代）

玉署沉沉隐画墙，柳阴深覆御沟傍。钩陈天近通三接，奎壁星明共一堂。

地迥自惊尘土隔，云深翻觉路岐长。叨参此会元非偶，二十年馀白鹭行。
春词二十首 其二十
李纲（宋代）

一年春事遽如许，千里旅愁何似生。浊酒饮馀惟五合，残书读尽忽三更。
五君咏 其二 萧君云门
方仁渊（清代）

一尉山西去，为贫去不回。呕心吟秀句，作意写寒梅。

儿女随芳草，田园转劫灰。宁知萧寺酒，竟作别离杯。
端书
宋至（清代）

端书洗砚更焚香，冷淡生涯与转长。二十四桥红叶遍，雁声和月过东墙。
青山白云歌思余嘉宾也风尘澒洞南北不通音问隔绝思而作之嘉宾母梦吞云而生小名云孙
胡天游(元)（元代）

青山之青无可名，有山以来无比青。
白云之白白如羽，倏忽变化腾青冥。
我本青山人，结庐白云间。
白云长往来，青山淡无言。
朝同白云出，暮共白云还。
白云一旦舍我去，惟有青山相对间。
人言白云好，我爱青山佳。
青山何所有，细水泛桃花。
白云何所之，金银宫阙天之涯。
浮沈异世如尘泥，我思白云云不思。
洒扫青山石，高歌白云诗。
黄尘吹空暗江海，我但醉眠闻鼓鼙。
愿随长风一息九千里，唤取白云还故庐。
青山青山堪采芝，白云白云胡不归。
商家霖雨久寂寞，卧龙不起畴其依。
瑶姬老矣高台非，云兮云兮知不知。
浮云万变果何益，不如深山抱石而幽栖。
噫嗟归来兮，帝乡须好不可以久居。
舟晓
金綎（清代）

寒潮月稍落，渔浦烟初起。苍茫钟出林，萧瑟雁飞沚。

须臾沉雾钟，不辨天与水。使我神恍惚，置身云海里。

日出影渐开，遥山树如荠。翠微半出没，沧波亦流绮。

指顾远帆生，一一势千里。清景旷无垠，吾心淡如此。
颂古三十三首
释师观（宋代）

未审魂灵往寻方，无栖泊处露堂堂。
水向石边流出冷，风从花里过来香。
闻刘彦说率友生过别业以诗寄之与彦说之约者
赵蕃（宋代）

柿栗当收获稻终，驾言野适兴何穷。
门生二子归来昼，张丈殷兄邻舍翁。
豆饭芋魁吾岂乏，鸡豚社酒岁仍丰。
家山日日长牵念，何况传闻襆被同。
九日
刘敞（宋代）

采采黄花菊，飘飘阊阖风。醉从纱帽落，兴与古人同。

北岳烽烟隔，甘泉侯骑通。悲歌伤远目，不独为青枫。
方岩山有仙人田项宜父家其下于屋之西偏筑亭疏沼杂莳花木为娱奉寿母之地即以名之自著怀仙
戴炳（宋代）

筑亭疏沼隔尘埃，白白朱朱次第栽。人面春风俱不老，板舆日日看花来。
踏莎行·元夕
毛滂（宋代）

拨雪寻春，烧灯续昼。暗香院落梅开后。无端夜色欲遮春，天教梅上宫桥柳。
花市无尘，朱门如绣。娇云瑞雾笼星斗。沉香火冷小妆残，半衾轻梦浓如酒。
杨柳枝 其五 赋小城梅枝
郑文焯（清代）

轻朱薄粉试妆新，漫比西施镜里春。可惜君王残霸业，只教换得两蛾颦。
答艾庐弟 其二
陆奎勋（清代）

北楼虽冷膝堪容，种柳无心且种松。王氏古欢毡一片，苏家清玩木三峰。
子宝东归以嘤其鸣矣求友声为韵作古诗七章宽
孙应时（宋代）

一年三送君，到家能几程。
白云耿我怀，更想啼孩婴。
过门道无恙，忧端幸少平。
因之慰猿鹤，无为长怨声。
督粮宿盐州东
李复（宋代）

怒风吹雪急鞭马，匪兕匪虎率旷野。
护粮将军夜不来，敦然独宿在车下。
夏人骄狃敢予侮，王师问罪在一举。
半岁力尽竟无功，哀哀生人命如土。
虞美人（食瓜有感）
周紫芝（宋代）

西园摘处香和露。洗尽南轩暑。莫嫌坐上适来蝇。只恐怕寒、难近玉壶冰。

井花浮翠金盆小。午梦初回后。诗翁自是不归来。不是青门、无地可移栽。
甲午除夜，犹在桂林，念致一弟使虏，今夕当
范成大（宋代）

把酒新年一笑非，鶺鴒原上巧相违。
墨浓云瘴我犹住，席大雪相君未归。
万里关山灯自照，五更风雨梦如飞。
别离南北人谁免，似此别离人亦稀。
爱妾换马
屠瑶瑟（明代）

卿爱落雁姿，侬爱飞龙骑。
日暮别挥鞭，男儿何意气。
题万年宫
李彦方（宋代）

日华晴射武夷峰，湛碧溪流照玉骢。
行郡敢辞千里路，祝釐先拜万年宫。
山川历历神仙境，民物熙熙太古风。
笑领霞觞云子酒，姓名留在洞天中。
诗一首
钱氏（宋代）

士悲秋色女怀春，此语由来未是真。
倘若有情相眷慈，四时天气总愁人。
送营田判官郑侍御赴上都
刘长卿（唐代）

上国三千里，西还及岁芳。故山经乱在，春日送归长。

晓奏趋双阙，秋成报万箱。幸论开济力，已实海陵仓。
浊潦骤溢水槛遣兴二绝 其二
区大相（明代）

今朝江水浊，云日汩虚明。我欲澄流滓，中流见太清。
满庭芳 离苦海，赠张二官
马钰（金朝）

人喜生儿，谁知替你，被他夺了精神。系伊心意，唯恐不成人。养大留心何处，惜妻男、忘了伊恩。休惆怅，闻身强健，别觅个良因。怡然离苦海，断情割爱，绝虑忘尘。访云朋霞友，月伴风邻。讲论长生久视，通玄妙、固蒂深根。金丹结，功成行满，跨鹤去朝真。
山居闲思
罗与之（宋代）

云散山月吐，星稀山月高。
相羊负露底，望月诵离骚。
瑞香花二首
杨万里（宋代）

树如岩桂不胜低，花比素馨幽更奇。
要作团栾小窠锦，春风不长出丛枝。
渔父歌
高适（唐代）

曲岸深潭一山叟，驻眼看钩不移手。世人欲得知姓名，

良久问他不开口。笋皮笠子荷叶衣，心无所营守钓矶。

料得孤舟无定止，日暮持竿何处归。
俞居易
葛胜仲（宋代）

吾州两支邑，伯季俱鸣琴。清谈一倾倒，亹亹正始音。

文室赖芝兰，药笼资桂参。猥示晏楹书，什袭缄藏深。

好事识雅趣，扬美知孝心。跻荣荷门基，行矣勋业寻。
与蒋子有道丁田相从吴下之适感而赋诗
程俱（宋代）

三径旁临招隐溪，子真池馆叩林扉。拿舟雪夜多乘兴，步屧春风每醉归。

居舍相望一牛吼，官途常作二凫飞。试寻邀月持杯地，共觉劳生四十非。
榴花歌赠王九如
释今无（明代）

君不见竹林之下高韵长，高阳徒侣当年亦复气锵锵。

更有庐山谷，醉石之上陶元亮。偃蹇肮脏并閒雅，胸中笔底汪汪乎不可一世而跌宕。

岭南鼻饮有古风榴花香，况乃产乎王生之故乡。

醁酃虽美不足尝，不足尝乡中之物浇中肠。锦心绣口成文章，眼底青云看可上。

手中綵笔人莫当，吾将欲与王生招隐泉，三生石上恣商量。

使汝一杯兮，乃知乎向者八人之膏肓。
访故人
邓肃（宋代）

扁舟载月随夜风，晓到溪源访老农。
水骨借风鸣活活，涧毛被老绿茸茸。
竹萌已削琼瑶白，村酒仍沽琥珀浓。
醉倒田间无一事，九衢车马自冲冲。
寄湖北张总领六绝句 其五
项安世（宋代）

杭州之券每新抄，行地仍宽价自豪。不出荆州三十载，烂如袍絮若为高。
诚斋步月二首
杨万里（宋代）

桂树何曾不长枝，月轮却有不圆时。
若教桂树只管长，拶拆月轮谁补伊。
终南山二十韵
李洞（唐代）

关内平田窄，东西截杳冥。雨侵诸县黑，云破九门青。

暂看犹无暇，长栖信有灵。古苔秋渍斗，积雾夜昏萤。

怒恐撞天漏，深疑隐地形。盘根连北岳，转影落南溟。

穷穴何山出，遮蛮上国宁。残阳高照蜀，败叶远浮泾。

劚竹烟岚冻，偷湫雨雹腥。闲房僧灌顶，浴涧鹤遗翎。

梯滑危缘索，云深静唱经。放泉惊鹿睡，闻磬得人醒。

踏著神仙宅，敲开洞府扃。棋残秦士局，字缺晋公铭。

一谷势当午，孤峰耸起丁。远平丹凤阙，冷射五侯厅。

万丈冰声折，千寻树影停。望中仙岛动，行处月轮馨。

叠石移临砌，研胶泼上屏。明时献君寿，不假老人星。
湖州歌九十八首 其十三
汪元量（宋代）

金陵昨夜有降书，更说扬州一战输。
淮北淮南清未了，又添军马下东吴。
秋霖喜霁适睹庙堂酬唱相去数千里而阴晴同之
李曾伯（宋代）

胆良相正体坤乾，感格进暘本致虔。
坐使群方皆见日，谁言千里不同天。
只将精白承休德，岂在缁黄结善缘。
更得北负无羽檄，不妨举酒乐康年。
复理东亭，改“归云”，为感旧，示子乔
李宪噩（清代）

东皋结亭子，平远眺南陌。映窗植修篁，四面绕松柏。

阴晴作明晦，时有云气积。以此名归云，诗酒酬佳日。

王子沈幽士，微吟好独立。林君自潇洒，徙倚多风格。

任生称善书，挥驰满东壁。张老方外人，叔白之琴客。

无闲雪与月，亦复昼连夕。一去百越游，十载遂绝迹。

归来寻旧欢，诸君皆安适。松竹尽剪伐，栋宇亦倾侧。

稍复理荒秽，渐次事修葺。佳木会重栽，斯人宁再集？

更名为感旧，与尔抱长戚。
沁园春（寿）
刘过（宋代）

玉带金鱼，绿鬓朱颜，神仙画图。把擎天柱石，空留绿野，济川舟把，闲舣西湖。天欲安刘，公归重赵，许大元勋谁得如。平章处，看人如伊吕，世似唐虞。
不须别样规模。但收揽人才多用儒。况自昔军中，胆能寒虏，而今胸次，气欲吞胡。紫府真人，黑头元宰，收敛神功寂似无。归来好，正芝香枣熟，鹤瘦松臞。
留别敬修
陈梓（清代）

忽忽岁云暮，迢迢梦欲归。诗囊载山色，城柝迟朝晖。

雪凛重云黯，江空一雁飞。遗书封寄处，老泪满征衣。
寄谢叔鲁三首
谢枋得（宋代）

平生结客知心少，乱世逢人笑口难。
近日老天频送喜，谁来对酒共清欢。
次韵李西美舍人见寄二首 其二
李纲（宋代）

几年离索渴微言，敢意高车过我门。暂解轩中徐孺榻，谩开坐上孔融樽。

羡君感慨犹能饮，顾我衰迟已抱孙。杞梓楩楠委崖谷，上章端欲叩天阍。
和何子应游金璧池二首
郭印（宋代）

徜徉清水曲，盼峦绿杨边。
欲并师商席，同登傅说船。
万荷齐舞扇，一苇独行天。
满目江湖趣，无劳涉大川。
送我入门知
冒殷书（清代）

几上灯儿，窗前影子，清宵如对知音。几首新辞，即是伯牙琴。

看知灯影俱萧索，似念我怀人直到今。夜夜风风雨雨，坐坐行行睡睡，哭哭吟吟。

碧海沧江，不抵此情深。三更灯照三更影，可负了当初一片心。
追怀刘壮肃公
陈瑚（明代）

忆昔甲申岁，法夷寇南瀛。公自平发逆，久叹髀肉生。

英雄乘时平，系越更请缨。四郊刁斗急，虎帐夜不惊。

胜败乃常事，深谋功竟成。遂令彼金人，畏惧岳家兵。

莫云修武备，海岛便升平。百年开草昧，政教未风行。

凶番赖以抚，田赋赖以清。汽车行陆舟，电火不夜城。

顽民忽梗化，揭竿辍芸耕。即为尧舜民，宁免租税征。

处士亦横议，时作不平鸣。用夷以变夏，毋乃妄讥评。

斯人已不见，治绩犹分明。创始畀后人，文献有馀荣。

斜日登大墩，古城址已倾。岿然北门楼，寄我古今情。
通州遇老母生日
邵宝（明代）

去岁兹辰捧寿觞，一时冠盖总成行。萱从蓟北还新梦，梅到淮南有蚤香。

寓客馆看东野线，望慈闱著老莱裳。稀龄只在明年是，春酒亲持笑上堂。
题李子厚万梅
黎廷瑞（宋代）

树树都吟遍，须还千亿身。
未应分寸地，能著许多春。
丈室来诸佛，悬珠内众真。
闭门参此妙，一笑月痕新。
句
冯时行（宋代）

妾身在代不如意，汉中胡中俱断肠。
四景诗和孙佥判颖叔韵 其三 平湖秋月
赵时远（宋代）

楼台两岸枕长流，落日行人竞舣舟。清夜湖光平似镜，冰轮冷浸玉壶秋。
次韵诸葛用中归真观三秀亭纪兴
袁华（明代）

舟次蒙城驿，名山未暇登。归真闻有观，览古岂无朋。

小径松间入，危阑竹外凭。亭标三秀异，境胜万人称。

玉气朝凝润，霞光晓散澄。云房通曲密，蕊殿肃严凝。

济胜资佳具，扶颠藉老藤。未能忘臬兀，岂敢肆骄矜。

长啸孙登解，躬耕诸葛能。华林散鹿迹，断港聚渔罾。

九酝浮鹦鹉，三花覆毾㲪。潭清容可鉴，谷响语还应。

石上便清坐，松根称曲肱。愧予才潦倒，羡子思川腾。

扰扰磨旋蚁，营营棘止蝇。四三狙赋芋，九万海抟鹏。

独客仍疏懒，顽仙绝爱憎。行歌采芝曲，归理读书镫。

空谷怀佳士，孤云愧野僧。赋诗惭缪拙，聊以纪吾曾。
太岁日
杜甫（唐代）

楚岸行将老，巫山坐复春。病多犹是客，谋拙竟何人。

阊阖开黄道，衣冠拜紫宸。荣光悬日月，赐与出金银。

愁寂鸳行断，参差虎穴邻。西江元下蜀，北斗故临秦。

散地逾高枕，生涯脱要津。天边梅柳树，相见几回新。
寄题三瑞堂
蒋之奇（宋代）

好在庐陵守，年来强健无。一麾新佩印，三瑞更为图。

善政传江右，飞书到海隅。缅怀乌府旧，何日笑谈俱。
观梅至花泾高端叔解元见寻
陆游（宋代）

春暖山中云作堆，放翁艇子出寻梅。
不须问讯道傍叟，但觅梅花多处来。
送高景仁之广德
连文凤（宋代）

不愁离别难，江浙片云间，
黄叶晚秋径，白茅深处山。
有诗连梦远，无累得身间。
若遇西风便，安书寄雁还。
海珠
黄在裘（明代）

明珠的的现中流，万里蓬瀛指掌收。吞吐鲸波浮海日，参差帆掌过江楼。

气蒸龙蜃摩尼出，磬落禅宫泽国幽。羽鹤翩翩空外度，碧天寒露湛清秋。
思归
刘攽（宋代）

扁舟到北郭，屣履向东门。不改蓬蒿陋，犹怜松菊存。

因秋动归兴，值物怆离魂。早晚城头月，呼儿坐小轩。
觌觏二弟作小室请书鲁直名曰寄寂作此寄之用
秦观（宋代）

力田不逢年，识者未宜闵。
他时岁在金，百两无虚稛。
士生当自量，天道平如准。
汝兄鲁叔山，正坐不前谨。
有琴亦无弦，何心尚求轸。
客来欲颓玉，大白辄满引。
官长既屡骂，诸生亦时冁。
一口吸西江，玄哉居士蕴。
岁寒知苍松，日暮识丹槿。
梦想八九椽，森然罗玉笋。
赴郴州经九嶷山和戴叔伦原韵
杨大章（清代）

蛮月挂青树，荒风吹绿林。云经三楚湿，天入九嶷深。

古洞门常闭，阴崖路自寻。雨过斑竹泣，红泪落猿吟。
和子静三绝 其二
陈渊（宋代）

霜雪岂能摧劲节，埃尘无复入虚怀。故应淡薄无人管，不是子猷谁复来。
于忠肃公墓
王式丹（清代）

自拚热血洒高穹，只手扶天日月中。旁位安危操上策，外藩影响戮孤忠。

苔封石马三春雨，烟暝巢乌万木风。相望鄂王精爽在，灵旗萧飒暮山空。
狭斜
赵崇鉘（宋代）

吴姬凌寒吹玉笛，手强误作迟迟声。
却来抛眼调行客，中有二月东风情。
东风二月杨花满，伯劳朝啼芳思乱。
狭斜绣毂易为愁，解后相逢莫肠断。
送钟启晦南雄训导
杨士奇（明代）

试艺晨趋秘閤前，看君文采冠诸贤。葩经早得尚书学，藻泮重诸博士筵。

五月承恩辞北阙，一程冲暑向南天。过家想见宁亲处，喜说梅关近赣壖。
爇心香
丘处机（宋代）

征雁回时，野菊斑斓。向深溪、古洞弯跧。孤吟静境，独炼还丹。

被夜萧条，埪局促，坐艰难。

一性参差，数载留连。到如今、方露因缘。琼珠达地，宝月通天。

便出玲珑，忘机构，没孜煎。
句
释洪英（宋代）

一句不遑无著问，迄今犹作野盘僧。
寄如壁
李彭（宋代）

平生刚直隐长虹，收卷波澜说苦空。翰墨场中无李广，苾刍园里有支公。

未应雪浪侵头白，想见丹砂入颊红。骢马他年焚谏草，看君妙手试宗风。
同陈和叔游北山
王安石（宋代）

春风荡屋雨填沟，东合翛然拥罽裘。
邻壁黄粱炊未熟，唤回残梦有鸣驺。
汪大雅善𨽻书诗以赠之
揭汯（元代）

汉𨽻变秦石，中郎实云祖。浑浑元气运，生意蓄未吐。

钟梁已小变，唐遂失其武。迨元数公起，精妙可追古。

凤翥与鸾翔，烂然照中土。老成既凋谢，来者或未睹。

纷纷欲争高，往往背前矩。峭刻少浑成，痴肥乏筋膂。

收敛类畏缩，轩张或伤怒。规矩事模仿，又若优孟舞。

汪君忽杰立，落笔蔡为主。见此神骨全，真若古钟吕。

美玉出荆璞，明珠还合浦。况当文物新，制作方并举。

纪常勒钟鼎，封岱禅梁甫。大书与特书，执笔当俟子。

具兹华国文，名已登天府。
咏史下·蜀先主
陈普（宋代）

徐元直去马超来，顾惜三纲又爱才。
道御英雄无不可，豫州翻向益州来。
千顷山
章槱（宋代）

一池春水应江潮，中起沙鸥数尺高。
谁谓风云远朝市，乱山深处亦波涛。
寻阳村舍
张乔（唐代）

荒林寄远居，坐卧见樵渔。夜火随船远，寒更出郡疏。

雪迷登岳路，风阻转江书。寂寞高窗下，思乡岁欲除。
颂古三十一首
释梵琮（宋代）

急水滩头把钓竿，洪波汹涌暮江寒。
锦鳞也解随钩上，一吸沧溟彻底乾。
思佳客 其三 和梦窗咏半面髑髅
董俞（清代）

人面桃花一样残。东风孤冢不胜寒。移时莲步空余窄，啮处樱桃已损丹。

寒食路，北邙山。荒榛长夜雨漫漫。当时无限相怜惜，觅取情人试一看。
见王参政
李思衍（宋代）

猎猎风沙透纸窗，地炉火歇冷侵床。
一声孤鹤泪残月，几杵疏侵敲晓霜。
黍律嘘春燕谷暖，梅花入梦楚天长。
归期乞趁东风软，醉袅丝鞭吟绿杨。
与同人由格子烟墩夜行，晓达苦水和壁间韵
颜检（清代）

挥鞭催去马，联骑共宵征。旷碛堆沙白，孤星入曙明。

地荒村树断，天阔晓风清。戍客生还矣，凄迷塞外情。
游青玉峡
李吕（宋代）

双剑插银潢，飞下作惊瀑。
奔流两山间，峡石峙青玉。
大声殷其雷，余响乱琴筑。
澄泓神龙居，秽浊不敢触。
派别入危亭，湍激如转毂。
亭前石磴斜，快泻皱明縠。
我来濯尘缨，一览骇心目。
雾罩香炉峰，龟鹤舞见腹。
山尖应更好，恨不骑黄鹄。
老坡五字句，敛袵三敬读。
是翁久已仟，鲲鲸随绝足。
犹有出尘语，与世作轨躅。
援笔记姓名，良惭学貂续。
和成都道中
吕陶（宋代）

沟畎清穿道，禾麻绿荫畴。地形从此坦，山势为谁收。

使指星言驾，皇恩雨既优。爱吟吟不尽，目断锦江头。
自大散以往深林密竹磴道盘曲四五十里至黄牛岭见黄花川
王维（唐代）

危径几万转，数里将三休。
回环见徒侣，隐映隔林丘。
飒飒松上雨，潺潺石中流。
静言深溪里，长啸高山头。
望见南山阳，白露霭悠悠。
青皋丽已净，绿树郁如浮。
曾是厌蒙密，旷然销人忧。
挽族父承务郎衡之三首
陈著（宋代）

庭桂出心根，天风香满门。
初封缘子贵，上寿称君恩。
正尔需三釜，胡然梦九原。
有余无尽泽，留下长兰孙。
赠王生子春
邵宝（明代）

子从天台来，衣裳带云气。谁知山泽臞，有志在当世。

经史随所询，一一见深致。董生去古近，高明得超诣。

胡然丛猥中，独与前修契。士患饥与寒，大节穷愈励。

论事须尽变，变尽乃精义。源头浚真泉，如斯日川逝。

孰谓政粗迹，而谓文小技。所贵道在兹，毫釐辨同异。

我行入湖南，子作东归计。伯氏古逸民，知我知子意。

明年黄鹤楼，待子共光霁。
雨中花 雨窗咏梅和南耕作
陈维崧（清代）

连日春工寒勒住，绣不满、枝头娇嫭。一点胭脂，半廊香雪，开在无人处。

漫倚画檐垂玉箸，我含泪、细为花诉。四海青衫，六宫红粉，几阵风和雨。
思郑州陈知默因感其化去不得一识面
邵雍（宋代）

美物须绝代，异人须不世。
造化生得成，谅亦非容易。
旷世耳可闻，同时目能视。
陈子同时人，奈何闻诸耳。
由玉河复至玉泉 其二
弘历（清代）

卧波桥影亘银川，寒食风轻稳度船。赐火那须资蜡烛，绿榆无树不新烟。
蘼芜
屈大均（明代）

生作芙蓉即断肠，蘼芜可幸不曾香。青青青到天涯路，一片惟知惹夕阳。
和赵茂嘉郎中赋梅
辛弃疾（宋代）

空谷春迟懒却梅，年年不肯犯寒开。
怕看零落雁先去，欲伴孤高人未来。
解后平生惟酒可，风流抵死要诗催。
更怜雪屋君家树，三十年来手自栽。
喜郭骙臣秀才见访索赠 其一
释今无（明代）

朔风吹海寺门凉，喜有宗雷到上方。游里定编高士传，衣间全带薜萝香。

行从花县分襟短，吟向冰崖出峡长。我久忘形君有道，便从今日契空王。
送僧入五泄
贯休（唐代）

五泄江山寺，禅林境最奇。九年吃菜粥，此事少人知。

山响僧担谷，林香豹乳儿。伊余头已白，不去更何之。
再作十绝寄胡伯负兵侍仲方尚书
李元实（宋代）

文昌武库九霄中，翁是新州老澹翁。
应念旬胎今日客，清风端与我翁同。
次韵冯弋同年
苏辙（宋代）

细雨濛濛江雾昏，坐曹聊且免泥奔。
卖盐酤酒知同病，一笑何劳赋北门。
句
尔鸟（唐代）

鲸目光烧半海红，鳌头浪蹙掀天白。（见《诗话总龟》）
罗子琳谒赵香山得钱十缗米三石意若未满以诗
曾丰（宋代）

主人长念客鸣肠，况复花封是稻乡。
指廪何疑犹出手，归艘岂患不连樯。
送嘉兴经历茅某之松江府判
袁华（明代）

柳塘水漫晓扬舲，离思乱逐花冥冥。芙蓉旧种参军幕，芍药新开判府厅。

三江龙蟠走海白，九山凤舞入云青。理閒觅句坐长日，芳草芊眠春满庭。
孤山桃花二首
周文璞（宋代）

天上仙人休掷火，尘中道士莫烧香。
可怜绛雪浑无赖，一簇千枝对草堂。
初汎湖乘风抵西洞庭
王世贞（明代）

萧晨风日佳，况乃汎澄漪。扬舲指空白，回首觉翠微。

南望卞山址，北竟晋陵涯。玉玦周三垂，朗鉴翳全规。

芙蓉插波心，花萼竞参差。谷飙捲长空，𤂆落迎帆来。

遥岫无停瞬，近濑有定姿。玄醴染惊颜，觞至当不挥。

寄言探奇者，此胜不易追。
并州王谏议
杨亿（宋代）

锁闱聊辍皂囊封，昼锦还乡意气雄。
别墅挥金延父老，近郊骑气见儿童。
蒲卢善化终成政，蟋蟀深思未变风。
更待出师平黠虏，戎衣献捷大明宫。
望雪
王初（唐代）

银花珠树晓来看，宿醉初醒一倍寒。

已似王恭披鹤氅，凭栏仍是玉栏干。
杂感三首 其一
蒋山卿（明代）

汉武昔好道，燕齐方士来。纵横献迂怪，信之无嫌猜。

遥临太一坛，高起通天台。金枝殿上陈，芙蓉掌中开。

竹宫遥望拜，炯炯神光回。流连王母宴，诡谲方朔谐。

昆仑九万里，瑶池安在哉。幻妄竟何成，荒淫诚可哀。